PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/ZK/1/1/088	Bratislava     16. máj 2002

Protimonopolný úrad Slovenskej republiky, odbor dohôd obmedzujúcich súťaž,  v správnom konaní začatom na návrh podnikateľa Slovenská lekárnická komora, so sídlom: Strečnianska 14, 851 05 Bratislava podľa § 25 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov vo veci dohody obmedzujúcej súťaž podľa § 4 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov takto

rozhodol:

na základe   § 32 ods. 1   písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov správne konanie zastavuje, pretože účastník konania vzal svoj návrh na začatie konania späť. 

Odôvodnenie:

	Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), obdržal dňa 19.03.2002 „Podnet na začatie správneho konania vo veci porušovania zákona o ochrane hospodárskej súťaže“ (ďalej len „podnet“), podaný Slovenskou lekárnickou komorou so sídlom: Strečnianska 14, 851 05 Bratislava (ďalej len „SLeK“). Podľa SLeK k porušeniu zákona  č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon“) dochádza na relevantných trhoch distribúcie farmaceutických prípravkov a poskytovania lekárenskej starostlivosti vytváraním reťazcov lekární a možným uzatváraním dohôd obmedzujúcich súťaž.  

Podľa § 25 ods. 1 zákona sa konanie začína z vlastného podnetu úradu alebo na návrh podnikateľa. Úrad sa preto v prvom kroku zameral na posúdenie, či je predmetné podanie návrhom podnikateľa na začatie konania. 

SLeK je zriadená zákonom č. 13/1992 Zb. o Slovenskej lekárskej komore, Slovenskej komore zubných lekárov a Slovenskej lekárnickej komore (ďalej len „zákon o komorách“). Podľa § 2 ods. 4 zákona o komorách je SLeK právnickou osobou, ktorá podľa § 3 tohto zákona združuje zdravotníckych pracovníkov s príslušnou kvalifikáciou, podporuje ich záujmy a ochraňuje stavovskú česť. 

Podľa § 3 ods. 2 zákona je podnikateľom na účely tohto zákona podnikateľ podľa osobitného predpisu (zákon č. 513/1991 Zb. Obchodný zákonník), ďalej fyzická a právnická osoba a ich združenia, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku. Pod pojem združenie sa zahŕňajú najmä komory, odvetvové zväzy, asociácie a pod.

Členmi komory sú okrem zamestnancov štátnych a neštátnych lekární aj fyzické osoby, ktoré poskytujú lekárenskú starostlivosť vo verejnej lekárni, v pobočke verejnej lekárne a vo výdajni zdravotníckych pomôcok na základe povolenia na poskytovanie lekárenskej starostlivosti podľa zákona č. 140/1998 Z.z. o liekoch a zdravotníckych pomôckach, o zmene a doplnení zákona č. 455/1991 Zb. o živnostenskom podnikaní v znení neskorších predpisov a o zmene a doplnení zákona Národnej rady Slovenskej republiky č. 220/1996 Z.z. o reklame (ďalej len „lekárnici“). Lekárnici sú podnikateľmi podľa § 2 Obchodného zákonníka a teda aj podľa § 3 ods. 2 zákona. SLeK teda úrad považoval podľa § 3 ods. 2 zákona za podnikateľa - združenie fyzických osôb – podnikateľov, ktorého činnosti a konania môžu súvisieť so súťažou.         

	Na základe uvedených skutočností začalo dňa 19.03.2002 správne konanie. Podľa § 25 ods. 3 zákona účastníkom konania sú navrhovateľ a podnikatelia, o ktorých právach, právom chránených záujmoch a povinnostiach sa má rozhodnúť. Vychádzajúc z obsahu podnetu, úrad určil v tomto štádiu konania ako účastníka konania navrhovateľa – SLeK.

	Po preštudovaní podnetu úrad dospel k názoru, že podnet neobsahuje všetky náležitosti podania podľa § 19 ods. 2 zákona č. 71/1967 Zb. o správnom konaní, najmä z neho nevyplýva, akej veci sa týka a čo sa podaním navrhuje. Úrad preto vyzval SLeK listom č. 1409/PMÚ SR/2002 zo dňa 22.03.2002 na jeho doplnenie. Podnet bol doplnený dňa 05.04.2002 listom č. 1687/2002. Nakoľko ani po tomto doplnení podnet neobsahoval všetky informácie, ktoré úrad považoval za potrebné na ďalší postup v konaní, najmä spôsob, akým došlo k uzavretiu možnej dohody obmedzujúcej súťaž, jej obsah a účastníkov, vyzval SLeK na ústne doplnenie podania. Toto sa uskutočnilo na jednaní dňa 24.04.2002 na úrade. Úrad oboznámil SLeK s procesným postupom vo veci posudzovania možnej dohody obmedzujúcej súťaž, ako aj s postupom úradu v rámci správneho konania a prešetrovania na relevantnom trhu. Úrad z tohto jednania vyhotovil zápisnicu.

	Dňa 13.05.2002 bol úradu doručený list, zaevidovaný pod č. 2411/2002, „Späťvzatie návrhu podaného na PMÚ SR“, ktorým SLeK vzala návrh na začatie konania späť v celom jeho rozsahu. Zároveň požiadala o vykonanie prešetrenia na relevantných trhoch distribúcie farmaceutických prípravkov a  poskytovania lekárenskej starostlivosti podľa § 22 ods. 1 písm. a) zákona tak, ako uviedla v podnete a jeho následnom doplnení. 

 	Podľa § 32 ods. 1 písm. b) zákona úrad môže konanie zastaviť, ak účastník konania vzal svoj návrh na začatie konania späť. Späťvzatie návrhu na začatie konania účastníkom konania teda nie je skutočnosťou, ktorej dôsledkom by bolo obligatórne zastavenie konania a úrad je povinný zvážiť všetky okolnosti odôvodňujúce resp. neodôvodňujúce takýto postup.

Vzhľadom na to, že v priebehu konania neboli pribratí žiadni iní účastníci konania, neboli predložené rozhodujúce dôkazy o tom, akým spôsobom došlo k porušeniu zákona uzavretím dohody obmedzujúcej súťaž a SLEK, jediný účastník konania, vzal svoj návrh na začatie konania späť, úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov proti tomuto rozhodnutiu možno podať rozklad Rade úradu prostredníctvom odboru dohôd obmedzujúcich súťaž do 15 dní odo dňa doručenia rozhodnutia. Podľa § 61 ods. 1 zákona č. 71/1967 Zb. o správnom konaní včas podaný rozklad má odkladný účinok.

								
							Ing. Ján Šufliarsky
					riaditeľ odboru dohôd obmedzujúcich súťaž

Rozhodnutie sa doručí: 
Slovenská lekárnická komora, Strečnianska 14, 851 05 Bratislava